ΓΡΑΠΤΗ ΕΡΩΤΗΣΗ E-2539/98

υποβολή: Cristiana Muscardini (NI) προς την Επιτροπή

(1 Σεπτεμβρίου 1998)

Θέμα: Συντάξεις και πολιτικοποίηση της ευρωπαïκής δημόσιας διοίκησης

Λαμβάνοντας υπόψη ότι η ανεξαρτησία της ευρωπαϊκής δημόσιας διοίκησης αποτελεί ένδειξη διαφάνειας και δημοκρατικότητας, και υπενθυμίζοντας ότι ο βασικός νόμος που την διέπει είναι ο κανονισμός υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Κοινότητας η εφαρμογή του οποίου ρυθμίζεται πάντοτε από το Συμβούλιο, λόγος για τον οποίον κάθε απόφαση που λαμβάνεται από οιανδήποτε αρχή κοινοτικού οργάνου χωρίς τη συναίνεση του Συμβουλίου δεν έχει καμμία αξία, στερείται νομικής βάσεως και, κυρίως, παραβιάζει το πνεύμα του κανονισμού.

Ερωτάται η Επιτροπή:

1. Προτίθεται να προβεί σε ουσιαστικό προγραμματισμό της σταδιοδρομίας των υπαλλήλων επί τη βάσει κριτηρίων διαφάνειας και δημοκρατικότητας;

2. Προτίθεται να προβεί στην άμεση πλήρωση των θέσεων υψηλού βαθμού που παραμένουν κενές στο οργανόγραμμα του Ευρωπαϊκού Κοινοβουλίου και να διασφαλίσει την τήρηση της αρχής να δίδεται προτεραιότητα στο προσωπικό του οργάνου που προκηρύσσει την πλήρωση κενής θέσεως ώστε να σταματήσουν οι διοργανικές προσλήψεις που δεν δικαιολογούνται μέχρι σήμερα;

3. Προτίθεται να αναλάβει κάθε πιθανή δαπάνη για τη συζητημένη αγορά ακινήτων στις Βρυξέλλες και το Στρασβούργο δεσμευόμενη κατ' αρχάς να εξασφαλίσει επαρκή κονδύλια για τις θέσεις του προϋπολογισμού που αφορούν το προσωπικό;

4. Προτίθεται να εγκαταλείψει την πρόταση για τη δημιουργία ταμείου για τη χρηματοδότηση των μελλοντικών συντάξεων, λαμβάνοντας υπόψη ότι ο κάθε υπάλληλος έχει συνεισφέρει σημαντικά για τη χρηματοδότηση της συντάξεώς του (8,25 % του μηνιαίου του μισθού) και ότι οι συμπληρωματικές εισφορές των κρατών μελών θα επαρκούσαν για τη διασφάλιση του συνταξιοδοτικού καθεστώτος χωρίς να υφίσταται κίνδυνος να περικοπούν οι θέσεις προϋπολογισμού που αφορούν τις συντάξεις;

Απάντηση του κ. Liikanen εξ ονόματος της Επιτροπής

(30 Σεπτεμβρίου 1998)

1. Η Επιτροπή, στο πλαίσιο του μεταρρυθμιστικού προγράμματος της ΜΑΡ 2000, που εγκρίθηκε στις 24 Σεπτεμβρίου 1997, άρχισε σειρά εργασιών με στόχο την βελτίωση της σταδιοδρομίας των υπαλλήλων της (πρόσληψη, ένταξη στις υπηρεσίες, συστήματα προαγωγής, διαγωνισμοί μετάβασης από την μία κατηγορία στην άλλη, κατάρτιση). Οι εργασίες που έχουν αρχίσει οι διοικητικές υπηρεσίες της Επιτροπής και οι διάφορες ομάδες εργασίας όπου συμμετέχουν τόσο οι εκπρόσωποι των διαφόρων υπηρεσιών, του προσωπικού και της διοίκησης, θα πρέπει να οδηγήσουν σύντομα σε διάφορες προτάσεις που θα παράσχουν τη δυνατότητα εξορθολογισμού, βελτίωσης, απλούστευσης και επίτευξης διαφάνειας στα υπάρχοντα συστήματα ώστε να μπορεί ο κάθε υπάλληλος να διαχειριστεί καλύτερα τη σταδιοδρομία του και να αποκομίσει ικανοποίηση από την εργασία του και το επαγγελματικό του περιβάλλον. Είναι προφανές ότι η επαγγελματική σταδιοδρομία εξαρτάται κυρίως από την προσωπική συμμετοχή του κάθε υπαλλήλου και δεν είναι η Επιτροπή σε θέση να την προγραμματίσει.

2. Η Επιτροπή πρέπει να υπενθυμίσει ότι κάθε κοινοτικό όργανο είναι αρμόδιο για τους διορισμούς στις διοικητικές του υπηρεσίες και ότι η Επιτροπή δεν μπορεί να παρέμβει για διορισμούς που πραγματοποιούνται από τις υπηρεσίες του Κοινοβουλίου ή οποιουδήποτε άλλου οργάνου, ούτε είναι σε θέση να σταματήσει τις διοργανικές μετατάξεις, που προβλέπονται στο άρθρο 29.1.γ του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων.

3. Η Επιτροπή αντιλαμβάνεται ότι η προτεινόμενη αγορά κτηρίων στις Βρυξέλλες και στο Στρασβούργο αφορά το Κοινοβούλιο ως όργανο και ότι το θέμα αυτό υπάγεται στην αρμοδιότητά του. Η Επιτροπή από την πλευρά της, παρότι μπόρεσε στο πρόσφατο παρελθόν να πραγματοποιήσει αγορές και πληρωμές προκαταβολών για μισθώματα με δικαίωμα εμφύτευσης, συνδυασμένων δηλαδή με δυνατότητες αγοράς επί κονδυλίων του προϋπολογισμού που αφορούν το προσωπικό, οι πράξεις αυτές που έχουν εγκριθεί από την αρμόδια για τον προϋπολογισμό αρχή κατέστησαν δυνατές κυρίως λόγω σημαντικού κέρδους σε σχέση με τις προβλέψεις του προϋπολογισμού επί της σχέσης μεταξύ ECU και βελγικού φράγκου.

4. Όσον αφορά την ερώτηση του Αξιότιμου Μέλους του Κοινοβουλίου για την εγκατάλειψη πρότασης για τη δημιουργία του ταμείου για τη χρηματοδότηση συντάξεων, η Επιτροπή διευκρινίζει ότι δεν έχει υποβάλει προς το παρόν σχετική πρόταση. Η Επιτροπή υπενθυμίζει ότι σε απάντηση σε ερώτηση του Κοινοβουλίου, άρχισε μελέτη επί των εναλλακτικών λύσεων χρηματοδότησης του συνταξιοδοτικού συστήματος των υπαλλήλων και του λοιπού προσωπικού των Κοινοτήτων το οποίο έχει ενταχθεί στον προϋπολογισμό. Η Επιτροπή έχει εξάλλου επίγνωση και είναι υπεύθυνη για τις συνεισφορές που έχει εισπράξει μέσω των κρατήσεων επί του μισθού των υπαλλήλων και του λοιπού προσωπικού για την χρηματοδότηση του τμήματος που αντιστοιχεί στο σύστημα αυτό.